Sri Lanka Krieket

Sri Lanka Krieket (Engels: Sri Lanka Cricket, afgekort “SLC”; Singalees: ශ්‍රී ලංකා ක්‍රිකට් ආයතනය; Tamil: இலங்கை துடுப்பாட்ட வாரியம்), tot in 2003 bekend as Raad vir Beheer van Krieket vir Sri Lanka (Board of Control of Cricket for Sri Lanka, “BCCSL”), is die bestuursliggaam wat krieket in Sri Lanka beheer. Die raad is by die Internasionale Krieketraad (IKR) geaffilieer en organiseer verskeie nasionale spanne, insluitend Sri Lanka se nasionale seniorkrieketspan vir mans (die Lions), vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en vir die reëling van internasionale wedstryde tuis. Daarbenewens is Sri Lanka Krieket verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Sri Lankaanse span. Sri Lanka Krieket het al opgetree as gasheer van belangrike toernooie soos die krieketwêreldbekertoernooie in 1996 (saam met Indië en Pakistan) en 2011 (saam met Bangladesj en Indië), asook die Kampioenetrofee 2002 en die T20I-wêreldbeker 2012. Sri Lanka sal saam met Indië die T20I-wêreldbeker 2026 ook aanbied.

Sri Lanka Krieket is op 30 Junie 1975 as Raad van Krieket vir Sri Lanka gestig, enkele dae nadat Sri Lanka aan die Krieketwêreldbeker 1975 in Engeland deelgeneem het. Ná ’n onverwagse oorwinning oor Indië tydens die Krieketwêreldbeker 1979 het Sri Lanka op 21 Julie 1981 ’n volle lid van die Internasionale Krieketraad (IKR) geword en mag dus toetskrieket speel, wat na die belangrikste en vernaamste internasionale krieketwedstryde verwys.

Kinders en jongmense word reeds op skool aan krieket bekend gestel en na gelang van hul belangstelling en talent begin hul met hul afrigting. Nes ander krieketnasies beskik Sri Lanka oor ’n o/19-nasionale span wat aan die o/19-krieketwêreldbeker deelneem. Sri Lanka A is die tweede nasionale span van Sri Lanka en van hul wedstryde geniet eersterangse of A-lys-status. Die belangrikste krieketligas in Sri Lanka is die Major League Tournament in eersterangse krieket (26 spanne), die Premier Limited Overs Tournament in A-lys-krieket (26 spanne) en die Lanka Premierliga in T20-krieket (vyf spanne).

Verwysings

Eksterne skakels 
    Sri Lanka Krieket se tuisblad

Krieket in Sri Lanka
Krieketbeheerliggaam
Internasionale Krieketraad